כריסטיאן פוליסיק

כריסטיאן מייט פוליסיק (באנגלית: Christian Mate Pulisic, הגיית שם משפחתו בתקשורת באנגלית: פליסיק, הגיית שם משפחתו בתקשורת בקרואטיה: פולישיץ'; נולד ב-18 בספטמבר 1998) הוא כדורגלן אמריקאי-קרואטי המשחק בעמדת הקיצוני בקבוצת מילאן מהסרייה א' ובנבחרת ארצות הברית.

ביוגרפיה
פוליסיק נולד בהרשי שבפנסילבניה בארצות הברית, בנם של קלי ומארק. אביו שיחק כדורגל אולמות באופן מקצועני בהאריסברג במשך שמונה שנים. ב-2005 פוליסיק החל לשחק במועדון נוער ברקלי טאון כאשר התגורר באנגליה. ב-2006 פוליסיק שיחק במועדון מישיגן ראש בתקופה בה אביו אימן מועדון מקומי. ב-2008 עבר להתאמן באקדמית הכדורגל פנסילבניה קלאסיקס.

קריירת מועדונים
ב-2015, חתם בבורוסיה דורטמונד מגרמניה. הוא השיג דרכון קרואטי שאפשר לו לשחק בליגה ולא להיחשב כזר. תחילה שיחק בקבוצת הנוער עד גיל 17, הבקיע שישה שערים ובישל חמישה נוספים בשמונה משחקים. הוא קודם לקבוצה עד גיל 19, הבקיע במדיה ארבעה שערים ובישל שלושה בשבעה משחקים.

בינואר 2016 קודם לסגל הקבוצה הבוגרת ובסוף החודש ערך את הופעת הבכורה שלו בבונדסליגה כשנכנס כמחליף בניצחון על אינגולשטאדט 04. במהלך העונה שותף בתשעה משחקי ליגה והבקיע שני שערים. ב-17 באפריל כבש את שער הבכורה שלו בליגה בניצחון 0:3 על המבורג, הוא היה בכך לשחקן הלא גרמני הצעיר ביותר שכבש בהיסטוריה של הבונדסליגה, ורביעי מבין כלל השחקנים.

ב-2 בינואר 2019 נרכש פוליסיק על ידי מועדון הכדורגל של צ'לסי תמורת 58 מיליון ליש"ט. פוליסיק המשיך לשחק כמושאל בדורטמונד עד לסיום העונה.

ב-13 ביולי 2023 חתם במילאן לשלוש שנים. ב-21 באוגוסט, במשחק הבכורה שלו בסרייה א', כבש את שערו הראשון בקבוצה, בניצחון 0–2 על בולוניה.

נבחרות ארצות הברית 
מנעוריו חבר פוליסיק בסגל נבחרות ארצות הברית בגילאים השונים. ב-2013 החל לשחק בנבחרת עד גיל 17, הוא שיחק במדיה בטורניר גביע העולם בכדורגל עד גיל 17 שהתקיים ב-2015 בצ'ילה והבקיע בו שער אחד בשלושה משחקים. בטורניר שיתף פעולה עם בן-דודו ויל פוליסיק ששימש שוער הנבחרת.

במרץ 2016 זומן לסגל נבחרת הבוגרת, לקראת המשחק מול גואטמלה במסגרת מוקדמות מונדיאל 2018, ורשם את הופעת הבכורה שלו כמחליף במשחק זה ב-29 במרץ. ב-28 במאי 2016 כבש את שער הבכורה שלו בנבחרת במהלך ניצחון 0:4 במשחק ידידות מול נבחרת בוליביה. הוא היה בכך לשחקן הצעיר ביותר בתולדות נבחרת ארצות הברית שכבש שער במדיה. פוליסיק נכלל בסגל הנבחרת לקופה אמריקה 2016. בספטמבר 2016 כבש צמד בניצחון 6–0 על נבחרת סנט וינסנט והגרנדינים במסגרת מוקדמות מונדיאל 2018 וביוני 2017 כבש צמד מול נבחרת טרינידד וטובגו באותה מסגרת.

נכלל בסגל נבחרת ארצות הברית לטורניר מונדיאל 2022. במהלך הטורניר בישל פעמיים וכבש את שער הניצחון על נבחרת איראן שהבטיח את עליית ארצות הברית לשלב שמינית הגמר.

תארים 
צ'לסי
 ליגת האלופות: 2020/2021
 הסופר קאפ האירופי: 2021
 גביע העולם למועדונים: 2021

נבחרת ארצות הברית
 ליגת האומות של CONCACAF: 2019/2020

אישיים
 שחקן השנה הצעיר בכדורגל האמריקאי: 2016
 שחקן השנה בכדורגל האמריקאי: 2017, 2019

קישורים חיצוניים

 כריסטיאן פוליסיק באתר בורוסיה דורטמונד

הערות שוליים

כדורגלנים אמריקאים
קשרי כדורגל אמריקאים
פנסילבניה: כדורגלנים
כדורגלני צ'לסי
כדורגלני בורוסיה דורטמונד
כדורגלני מילאן
כדורגלני נבחרת ארצות הברית
כדורגלני קופה אמריקה 2016
כדורגלני גביע הזהב 2019
כדורגלני מונדיאל 2022
ספורטאים אמריקאים באנגליה
ספורטאים אמריקאים בגרמניה
ספורטאים אמריקאים באיטליה
זוכי פרס כדורגלן השנה בארצות הברית
אמריקאים ממוצא קרואטי
אמריקאים שנולדו ב-1998